2) Venemaa keskvõimu poolt tunnustamata Teteenia president Dohhar Dudajevi hukkumine raketirünnakus 21. aprillil 1996. Venemaa keskvõimu poolt tunnustamata Teteenia president Dohhar Dudajev tapeti raketirünnakus 21. aprillil  1996. Sündmusele järgnesid väga vastuolulised teated erinevatelt teteeni välikomandöridelt ning Vene poolelt, mistõttu mitmed antud teemal kirjutatud artiklid sisaldavad ka arutelu selle üle, kas uudis Dudajevi surmast vastab tõele või mitte. Dudajevi isik ning tema sidemed Eestiga on kahtlemata oluliseks mõjutajaks Teteenia kuvandi kujunemisel Eestis. Dudajev tegi karjääri Nõukogude armees ning juhtis 1980. aastate lõpul Tartus asuvat Nõukogude lennuväe üksust. Anatol Lieveni väitel suhtus Dudajev  rahvuslikesse iseseisvusliikumistesse hästi juba üsna varakult. Näiteks heisati Dudajevi loal 1989. aastal Tartu sõjaväebaasis Eesti lipp. Tema populaarsust Eestis seletab kindlasti ka asjaolu, et 1991. aastal keeldus ta osalemast Nõukogude sõjalises aktsioonis Balti riikide vastu (Lieven 1998: 58).